1 I dere Zyt het der Cheiser Augustus befole, me söll i sym Rych e Stüür-Schatzig dürefüere.  2Das isch denn ds erschte Mal passiert, wo der Quirinius isch Landvogt vo Syrie gsi. 3Da sy alli uf d Reis, für sech ga la yzschetze, jede a sy Heimetort. 4O der Josef isch vo Galiläa, us der Stadt Nazaret, nach Judäa gwanderet, i d Davidsstadt, wo Betlehem heisst. Er het drum zu de Nachfahre vom David ghört. 5 Dert het er sech welle la yschetze zäme mit der Maria, syr Brut. Die het es Chind erwartet. 6Wo si dert sy aacho, isch d Geburt nachegsi, 7und si het iren erschte Suhn übercho. Si het ne gfääschet* und i ne Chrüpfe gleit. Es het drum für se süsch kei Platz gha i der Herbärg.   8 I der glyche Gäget sy Hirte uf em Fäld gsi, wo d Nacht düre bi irne Tier Wach ghalte hei. 9Da chunt en Ängel vo Gott, em Herr, zue ne, und e hälle Schyn vo Gott lüüchtet um sen ume. Si sy natürlech starch erchlüpft. 10Aber der Ängel seit zue ne:  "Heit nid  Angscht, lueget, i bringe nech e guete Bricht, e grossi Fröid, wo ds ganze Volk aageit. 11Hütt isch nämlech i der Davids-Stadt öie Retter uf d Wält cho. Es isch Chrischtus, der Herr. 12Und a däm chöit der's merke: Dihr findet das Chindli gfääschet* und i nere Chrüpfe."  13Uf einisch sy umen Ängel ume grossi Schare vom Himelsheer gsi, die hei Gott globet und gseit:  14"Ehr für Gott i der Höchi, und uf der Ärde Fride für d Mönsche, won är lieb het."  15D Ängel sy wider im Himel vorschwunde, und d Hirte hei zunenand gseit: "Mir wei doch uf Betlehem yne di Sach ga luege, wo da passiert isch, und wo nis der Herr het z wüsse ta." 16Si hei pressiert und hei d Maria und der Josef gfunde und ds Chindli i der Chrüpfe. 17Si hei ihns aagluegt und nachär zäntumen erzellt, was ne vo däm Chind isch gseit worde. 18Und alli, wo's hei ghört, hei sech verwunderet über das, wo d Hirte bbrichtet hei. 19D Maria het alls, wo gscheh isch, im Härz bhalte und geng wider drann ume gsinnet. 20D Hirte sy wider zrügg zu irne Tier und hei Gott globet und grüemt wägen allem, wo si erläbt hei; es isch gnau so gsi, wie ne's der Ängel gseit het gha.  *gwicklet  (Ds Lukas-Evangelium, Kapitel 2, Värse 1 bis 20, us "Ds Nöie Teschtamänt bärndütsch", übersetzt vo Hans und Ruth Bietenhard)   (We dihr bi Google "Wiehnachtsgschicht" suechet, chömet-ehr o hie häre.)